Voormalige kinderaktrise haak stilletjies afLindsay Lohan en Bader Shammas is getroud. (Foto: Instagram/Lindsay Lohan) Dit blyk dat die voormalige kinderaktrise Lindsay Lohan stil-stil ŉ getroude vrou geword het. Die rooikop het tonge laat klap toe sy in ŉ Instagram-plasing, wat op haar verjaarsdag gedeel is, na haar kêrel van byna twee jaar, Bader Shammas, as haar “man” verwys het. “Ek is die gelukkigste vrou in die wêreld. Jy het my gevind en geweet dat ek geluk en genade wil vind, alles op dieselfde tyd. Ek is verstom dat jy my man is. My lewe en my alles. Elke vrou behoort elke dag so te voel,” het die aktrise twee dae gelede op haar 36ste verjaarsdag op Instagram geskryf. Verteenwoordigers van die aktrise het dié nuus aan Entertainment Tonight bevestig, maar geen foto’s of verdere besonderhede van die paartjie se troue is al bekendgemaak nie. Lohan het in ŉ plasing saam met dié foto na Shammas as haar “man” verwys. (Foto: Instagram/Lindsay Lohan) Lohan en Shammas, ŉ Doebaise finansier, het in 2020 begin uitgaan. Hy het haar in November verlede jaar die jawoord gevra met ŉ ring van byna R4 miljoen van die gesogte juwelierswinkel Harry Winston. Volgens The Independent woon Lohan tans saam met Shammas in sy tuisdorp Dubai. Die aktrise het bekendheid in die laat 1990’s en vroeë 2000’s verwerf vir haar rolle in flieks soos The Parent Trap, Freaky Friday en Mean Girls. Sy het gedurende dié tydperk ook twee albums bekendgestel. Sy het na 2006 egter meer volwasse fliekrolle begin aanpak, maar haar stormagtige persoonlike gelewe – wat dwelmmisbruik en alkoholverslawing ingesluit het – het haar in en uit die tronk en rehabilitasiesentrums laat beland en haar loopbaan oorskadu. Die jong aktrise is ook gedurende dié moeilike tyd byna daagliks deur steelfotograwe gejaag en moes toekyk hoe haar persoonlike lewe in poniekoerante onder die vergrootglas geplaas word. Sy was ook in verskeie hoëprofielverhoudings met bekendes soos die That 70’s Show-akteur Wilmer Valderrama en die platejoggie Samantha Ronson. In 2016 het die aktrise verloof geraak aan die Russies gebore sake-erfgenaam met Britse burgerskap Egor Tarabasov, minder as ŉ jaar nadat hulle ŉ verhouding aangeknoop het. Die verlowing is egter kort daarna beëindig nadat hulle in ’n fisieke woordewisseling op ’n strand in Mykonos afgeneem is en ’n video na vore gekom het waarin Lohan hom van mishandeling beskuldig. She waited all her life and found her Ultimate. ???? Lindsay Lohan is engaged and today, the whole world's New York. Congratulations, LiLo! (????: Instagram/Walt Disney/​Kobal/​Shutterstock) pic.twitter.com/Ddn2LLOaf2 — E! News (@enews) November 28, 2021 Sy was in 2014 vir die laaste keer in rehabilitasie en het sedertdien die stukkies van haar lewe begin optel om stelselmatig na die vermaaklikheidsbedryf terug te keer. Lohan het in dieselfde maand as haar verlowing aangekondig dat sy weer volkome na toneelspel gaan terugkeer en in ŉ Kersfeesfliek op die stromingsreus Netflix te sien gaan wees. Netflix het vroeër vanjaar ook bevestig dat die aktrise ŉ bykomende ooreenkoms gesluit het om in nog twee rolprente te wees. Sy het vroeër vanjaar ook ŉ podsendingsreeks, The Lohdown, begin waarin sy met bekendes gesels en ook openhartig oor haar eie loopbaan en persoonlike uitdagings praat. Bronne: Entertainment Tonight, Good Morning America.